ইয়াৰ পিছতে তেওঁ বিদেশী ভাষা হিচাপে ইংৰাজী বিষয়ৰ শিক্ষকতা কৰিবলৈ পৰ্টুগালৰ পৰ্ট'লৈ আহে। তাতেই ১৯৯২ চনৰ ১৬ অক্টোবৰত পৰ্টুগীজ সাংবাদিক জৰ্জ এৰেন্টিছৰ (George Arantes) সৈতে বিবাহপাশত আৱদ্ধ হয়। ১৯৯৩ চনৰ ২৭ জুলাইত তেওঁলোকৰ সন্তান জেচিকা ইছাবেল ৰাউলিং এৰেন্টিছৰ জন্ম হয়। একে বছৰৰে নৱেম্বৰ মাহত দুয়োৰে বিচ্ছেদ ঘটে আৰু ডিচেম্বৰত নিজ কন্যাৰে সৈতে ৰাউলিং স্কটলেণ্ডৰ এডিনবাৰ্গলৈ গুচি আহে। তাতে তেওঁৰ ভগ্নী ডিয়েনো থাকিছিল।

সেই সময়ত, অৰ্থাৎ স্নাতক হোৱাৰ সাত বছৰৰ পাছত তেওঁ নিজকে চৰম অকৃতকাৰ্য ব্যক্তিৰ দৰে অনুভৱ কৰে। তেওঁৰ নিজা ভাষাত "the biggest failure I knew." তেওঁৰ বিবাহিত জীৱন অসফল হৈছিল আৰু এটি নাবালক শিশু লৈ তেওঁ নিবনুৱা অৱস্থাত থাকিবলগাত পৰিছিল। তথাপি তেওঁ এই বিফলতাকে মুক্তি লাভৰ চাবি-কাঠীৰূপে ল'লে আৰু নিজৰ পুৰণি টাইপ ৰাইটাৰটোৰ সহায়ত আধৰুৱা কাহিনীটো গঢ় দিলে।

এই সময়ছোৱাত মানসিক ডিপ্ৰেছনৰ বলি হৈ তেওঁ আত্মহত্যাৰ কথাও ভাবিছিল। এই মানসিক অস্থিৰতাই তেওঁৰ মনলৈ প্ৰথমে ডিমেন্টৰৰ ধাৰণা আনি দিয়ে আৰু তেওঁ হেৰী পটাৰ শৃংখলাত এই জীৱনশক্তি শোহণকাৰী প্ৰাণীৰ জন্ম দিয়ে।

স্কটলেণ্ডত শিক্ষকতা কৰিবলৈ এবছৰীয়া স্নাতকোত্তৰ উপাধিৰ (postgraduate certificate of education) প্ৰয়োজন হোৱা হেতুকে ৰাউলিঙে ১৯৯৫ চনৰ আগষ্টত এডিনবাৰ্গ বিশ্ববিদ্যালয়ৰ ম'ৰে হাউছ স্কুল অফ এডুকেচনত নামভৰ্ত্তি কৰে। তাৰ পূৰ্বে তেওঁ প্ৰথমখন কিতাপো সম্পূৰ্ণকৈ লিখি উলিয়ায়। তেওঁ এডিনবাৰ্গৰ বিভিন্ন কেফেত বহি লিখা-মেলা কৰিছিল। ইয়াৰ ভিতৰত নিকলছনছ কেফে, দ্য এলিফেন্ট হাউচ আদি উল্লেখযোগ্য। বহুলোকে কৈছিল যে ৰাউলিঙৰ ভাড়ালৈ লোৱা ফ্লেট শীত-তাপ নিয়ন্ত্ৰিত নহয় বাবেই তেও কেফেসমূহত লিখা-মেলা কৰিছিল। ২০০১ চনৰ বিবিচিৰে (BBC) হোৱা এক সাক্ষাৎকাৰত তেওঁ এই কথা অস্বীকাৰ কৰি কয় যে তেওঁ নিজ কন্যাক টোপনিত ৰাখি লিখা কাম আগবঢ়াই নিবলৈহে কন্যাসহ কেফেলৈ আহিছিল।

নাম
পৰৱৰ্ত্তী লেখনি
২০০১-২০০৭ চন
বিবাহ